ประกาศกรมสรรพสามิต เรื่อง หลักเกณฑ์และวิธีการขออนุญาต การออกใบอนุญาต และเงื่อนไขว่าด้วยการสร้างโรงบ่มใบยาเพิ่มจำนวนขึ้นของผู้บ่มใบยาอิสระในเขตเพาะปลูกของสถานีบ่มใบยาโรงงานยาสูบ
ประกาศกรมสรรพสามิต
เรื่อง
หลักเกณฑ์และวิธีการขออนุญาต การออกใบอนุญาต
และเงื่อนไขว่าด้วยการสร้างโรงบ่มใบยาเพิ่มจำนวนขึ้น
ของผู้บ่มใบยาอิสระในเขตเพาะปลูกของสถานีบ่มใบยาโรงงานยาสูบ
 

อาศัยอำนาจตามความในมาตรา ๙ แห่งพระราชบัญญัติยาสูบ พ.ศ.๒๕๐๙
อธิบดีกรมสรรพสามิต กำหนดหลักเกณฑ์ วิธีการ และเงื่อนไขไว้ ดังต่อไปนี้

ข้อ ๑
ผู้บ่มใบยาอิสระที่จะขออนุญาตสร้างโรงบ่มใบยาเพิ่มจำนวนขึ้นแบบชาวไร่บ่มเอง
ในเขตเพาะปลูกของสถานีบ่มใบยาโรงงานยาสูบ และนำโรงบ่มใบยาดังกล่าวเข้าสังกัดสถานีบ่มใบยาของตน
เฉพาะโรงบ่มใบยาที่สร้างขึ้นโดยไม่ได้รับอนุญาตก่อนปี พ.ศ.๒๕๓๓ ให้ยื่นคำขอต่อสรรพสามิตจังหวัดท้องที่ที่โรงบ่มใบยาตั้งอยู่
พร้อมด้วยหลักฐาน ดังต่อไปนี้
(๑) คำขออนุญาตสร้างโรงบ่มใบยาเพิ่มจำนวนขึ้น
ของผู้บ่มใบยาอิสระในเขตเพาะปลูกของสถานีบ่มใบยาโรงงานยาสูบ (แบบ ย.ส. ๑๐๓/๒)
(๒) หนังสือสัญญาการยืมเขตเพาะปลูกของสถานีบ่มใบยาโรงงานยาสูบและการโอนโรงบ่มใบยา
(แบบ ย.ส. ๓๒๐)
(๓) แผนผังแสดงขนาดกว้าง ยาว สูง ของโรงบ่มยา
(๔) สำเนาหนังสือแสดงกรรมสิทธิ์ที่ดิน หรือหนังสือยินยอม
ให้ปลูกสร้างโรงบ่มใบยาของชาวไร่บ่มเอง
(๕) สำเนาทะเบียนบ้านและภาพถ่ายบัตรประจำตัวประชาชนของชาวไร่บ่มเอง

ข้อ ๒
ให้จังหวัดส่งคำขอและหลักฐานต่าง ๆ ตามข้อ ๑ ให้กรมสรรพสามิต และเสนอความเห็น
ว่าควรอนุญาตหรือไม่

ข้อ ๓
เมื่อกรมสรรพสามิตพิจารณาเห็นว่า การสร้างโรงบ่มยาเพิ่มจำนวนขึ้นแบบชาวไร่บ่มเองในเขตเพาะปลูกของสถานีบ่มใบยาโรงงานยาสูบ
เข้าสังกัดสถานีบ่มใบยาของผู้บ่มใบยาอิสระโดยถูกต้อง
ก็จะออกใบอนุญาตให้สร้างโรงบ่มใบยาเพิ่มจำนวนขึ้นของผู้บ่มใบยาอิสระ ในเขตเพาะปลูกของสถานีบ่มใบยาโรงงานยาสูบ
(แบบ ย.ส. ๒๐๓/๒) ให้ต่อไป

ข้อ ๔
ผู้ได้รับใบอนุญาตสร้างโรงบ่มใบยาเพิ่มจำนวนขึ้นในเขตเพาะปลูกของสถานี
บ่มใบยาโรงงานยาสูบ จะต้องปฏิบัติตามเงื่อนไข ดังต่อไปนี้
(๑)
ผู้ได้รับใบอนุญาตต้องยืมเขตเพาะปลูกของโรงงานยาสูบเป็นปี ๆ ไป และเมื่อโรงงานยาสูบเรียกเขตพื้นที่เพาะปลูกคืน
จะต้องคืนเขตพื้นที่เพาะปลูก และโอนสิทธิใบอนุญาตสร้างโรงบ่มใบยาที่สร้างเพิ่มจำนวนขึ้นในเขตพื้นที่เพาะปลูกของสถานีบ่มใบยาโรงงานยาสูบ
ให้เข้าอยู่ในสังกัดของสถานีบ่มใบยาโรงงานยาสูบทันที
พร้อมทั้งใบอนุญาตสร้างโรงบ่มใบยา
(๒) เมื่อผู้ได้รับอนุญาตสร้างโรงบ่มใบยา
หยุดดำเนินการส่งเสริมการเพาะปลูกและรับซื้อใบยาแห้งพันธุ์ยาสูบเวอร์จิเนียตั้งแต่หนึ่งฤดูการเพาะปลูกขึ้นไป
ผู้ได้รับใบอนุญาตต้องโอนสิทธิใบอนุญาตสร้างโรงบ่มใบยาให้เข้าอยู่ในสังกัดของสถานีบ่มใบยาของบุคคลอื่นที่ประสงค์เข้าทำการส่งเสริมการเพาะปลูกและรับซื้อใบยาแห้งพันธุ์ยาสูบเวอร์จิเนียต่อไป
(๓) ผู้ได้รับใบอนุญาตสร้างโรงบ่มใบยา
ต้องไม่สนับสนุนหรือส่งเสริม หรือกระทำการด้วยวิธีใด
เพื่อให้ชาวไร่ในเขตเพาะปลูกของสถานีบ่มใบยา โรงงานยาสูบ สร้างโรงบ่มใบยาเพิ่มจำนวนขึ้นอีกจากจำนวนที่กรมสรรพสามิตอนุญาตให้สร้างไว้
หรือกระทำผิดตามพระราชบัญญัติยาสูบ พ.ศ.๒๕๐๙
(๔) ให้ผู้ได้รับใบอนุญาตสร้างโรงบ่มใบยา
เป็นผู้รวบรวมคำขออนุญาตเพาะปลูกต้นยาสูบ (แบบ ย.ส. ๑๐๒/๑) และคำขออนุญาตบ่มใบยา
(แบบ ย.ส. ๑๐๔) นำส่งให้เจ้าพนักงานสรรพสามิต
แทนชาวไร่บ่มเองที่มีโรงบ่มใบยาสังกัดสถานีบ่มใบยาของตน

ข้อ ๕
การอนุญาตให้สร้างโรงบ่มใบยาตามประกาศฉบับนี้ ให้ใช้เฉพาะโรงบ่มใบยาที่สร้างขึ้นในเขตเพาะปลูกของสถานีบ่มใบยาโรงงานยาสูบโดยไม่ได้รับอนุญาตก่อนปี
พ.ศ.๒๕๓๓ เท่านั้น

ข้อ ๖[๑]
ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป


ประกาศ ณ วันที่ ๑๗ ธันวาคม ๒๕๓๓
วิโรจน์
เลาหะพันธุ์
อธิบดีกรมสรรพสามิต







เพ็ญพร/พิมพ์/แก้ไข
๑๘ กันยายน
๒๕๔๕

ศิรวัชร์/ปรับปรุง
๒๔ มกราคม
๒๕๖๒

[๑]
ราชกิจจานุเบกษา เล่ม ๑๐๗/ตอนที่ ๒๕๕/หน้า ๑๐๙๑๒/๒๕ ธันวาคม ๒๕๓๓